Stefanie Schäfer (* 16 Augustus 1963 te Wetzlar) is 'n Duitse vertaler. Stefanie Schäfer voltooi haar studie in die vakke Nederlands, Frans en Algemene Taalwetenskap aan die Universiteite van Heidelberg en Keulen, wat sy met haar meestersgraad afsluit. Sedert 1996 werk sy as vryskutvertaler van veral misdaadromans, maar ook fantasieboeke. Sy woon in Keulen. Stefanie Schäfer vertaal verhalende tekste en niefiksieboeke uit Nederlands, Afrikaans, Engels en Frans. Schäfer wen in 1997 die Hieronymusring (die heilige Hieronimus is die beskermheilige van vertalers by sowel die Rooms-Katolieke as die Ortodokse Kerk). Dit is 'n egte goudring wat vir uitmuntende vertaling aan vertalers as wisseltrofee toegeken word deur die Verband Deutschsprachiger Übersetzer Literarischer und Wissenschaftlicher Werke [Vereniging vir Duitstalige vertalers van letterkundige en wetenskaplike werke]. Sy verower die prys vir haar debuutvertaling uit Afrikaans: Burenfoxtrott (1996) oorspronklik geskryf deur Eben Venter (Foxtrot van die vleiseters, 1993). In 'n onderhoud met Die blaue Seite.de antwoord Schäfer dat sy "ongelooflik trots" daarop voel om die vertaler van 13 Ure deur Deon Meyer te wees. Sy het die roman in Afrikaans gelees en het daar en dan besluit om die teks te vertaal.